РАМКОВО СПОРАЗУМЕНИЕ ЗА ПАРТНЬОРСТВО 
МЕЖДУ ФОНДАЦИЯ ЗА РАЗВИТИЕ НА ПРАВОСЪДИЕТО И 

МИНИСТЕРСТВОТО НА ПРАВОСЪДИЕТО НА РЕПУБЛИКА БЪЛГАРИЯ
Министерството на правосъдието на Република България и Фондацията за развитие на правосъдието, наричани по-долу за краткост ПАРТНЬОРИ, сключват като равнопоставени настоящото Споразумение със следното съдържание:

Общи принципи

Чл. 1. В отношенията помежду си Партньорите се ръководят от професионализъм,  уважение, доверие и взаимност, като изхождат от стремеж за укрепване на демократично гражданско общество и принципите и практиките на правовата държава.
Сътрудничество

Чл. 2. Партньорите взаимно се подкрепят в осъществяването на дейности, насочени към развитието на правосъдието, правото и общественото правосъзнание. Партньорите участват с експертна, консултантска, техническа или друга подходяща помощ, предоставят достъп до информационни източници, осъществяват контакти с трети лица и организации, разработват и се присъединяват към проекти, концепции и стратегии с цел заедно да подпомогнат изпълнението на държавната политика в различни области на правосъдието.

Информационен обмен

Чл. 3. (1). Партньорите си предоставят информация за провеждани от тях изследвания и събития (конференции, кръгли маси, обучения, информационни кампании), когато същите се отнасят до развитието на законодателството, правосъдието, юридическото образование и свързани с тях области на социалното развитие, както и до други значими въпроси. Информационният обмен обхваща само публична и друга незащитена от закона и вътрешните правила на Партньорите информация.

(2) Партньорите подкрепят разпространението на информационни, аналитични, обучителни и други материали, разработени в рамките на тяхното сътрудничество, по начин и със средства, които съответстват на професионалните и етични стандарти за разпространение на съответния вид информация.

Отговорност и прекратяване на споразумението
Чл. 4. (1) За неизпълнение на ангажиментите по това Споразумение Партньорите не носят юридическа отговорност, освен ако неизпълнението представлява и нарушение на закона.

(2) Партньорите не могат да бъдат задължавани по съдебен или друг принудителен ред да изпълнят ангажименти, произтичащи от това Споразумение.

(3) Действието на Споразумението спрямо Партньор се прекратява, когато той едностранно заяви оттеглянето си от него. 
Министерство на правосъдието на Република България



Дата:                                      __________________________________________






/подпис на оправомощено лице/

Фондация за развитие на правосъдието (ФРП)



Дата:                                      __________________________________________






/подпис на оправомощено лице/

